ທ່ານ ສີ ຈິ່ນ​ຜິງ ເລີ່ມ​ການ​ເດີນ​ທາງ​ຢ້ຽມ​ຢາມປະ​ເທດ ກາ​ຊັກ​ສ​ຖານ ແລະ ອຸ​ສ​ເ​ບັກກິ​ສ​ຖານ
ທ່ານ ສີ ແມ່ນ​ຄາດ​ວ່າ​ຈະ​ເຊັນ​ເອ​ກະ​ສານ​ການ​ຮ່ວມ​ມື​ສອງ​ຝ່າຍຫຼາຍ​ສະ​ບັບ​ກັບ​ປະ​ທາ​ນາ​ທິ​ບໍ​ດີ ກາ​ຊັກ​ສ​ຖານ, ອີງ​ຕາມ​ກະ​ຊວງ​ການ​ຕ່າງ​ປະ​ເທດ​ຂອງ ກາ​ຊັກ​ສ​ຖານ
ປະທານປະເທດ ຈີນ ທ່ານ ສີ ຈິ່ນຜິງ ແມ່ນກຳລັງຢ້ຽມຢາມປະເທດ ກາຊັກສຖານ ແລະ ອຸສເບັກກິສຖານ, ສອງໃນບັນດາປະເທດທີ່ມີປະຊາກອນໜາແໜ້ນທີ່ສຸດໃນເຂດເອເຊຍກາງ, ໃນການເດີນທາງທີ່ນັກຊ່ຽວຊານບາງຄົນເວົ້າວ່າ ນີ້ແມ່ນໄດ້ແນເປົ້າໃສ່ການເນັ້ນຢ້ຳຄວາມສຳເລັດຂອງໂຄງການນຶ່ງແລວທາງນຶ່ງເສັ້ນທາງຂອງ ຈີນ ມັນແມ່ນການເດີນທາງໄປຕ່າງປະເທດຄັ້ງທຳອິດຂອງທ່ານ ສີ ນັບຕັ້ງແຕ່ອົງການອະນາໄມໂລກໄດ້ປະກາດການລະບາດຂອງ ໂຄວິດ-19 ເປັນໄພສຸກເສີນດ້ານສາທາລະນະສຸກໃນປີ 2020 ການເດີນທາງຮອດ ກາຊັກສຖານ ໃນວັນພຸດວານນີ້ໄດ້ເກີດຂຶ້ນນຶ່ງເດືອນກ່ອນກອງປະຊຸມສະພາພັກຄອມມູນິສ ຈີນ ໃນປັກກິ່ງ ທີ່ຈະຈັດຂຶ້ນຄັ້ງນຶ່ງທຸກໆ 5 ປີ ທ່ານ ສີ ແມ່ນຄາດວ່າຈະໄດ້ຮັບການດຳລົງຕຳແໜ່ງສະໄໝທີສາມເປັນຜູ້ນຳຂອງປະເທດ ແບບບໍ່ເຄີຍມີມາກ່ອນໃນກອງປະຊຸມຂອງປີນີ້ ໃນລະຫວ່າງການພົບປະກັບປະທານາທິບໍດີ ກາຊັກສະຖານ ທ່ານ ຄາສຊິມ ໂຈມາດ ເຄເມລູລີ ໂຕກາເຢັຟ ນັ້ນ, ທ່ານ ສີ ໄດ້ກ່າວຢ້ຳການສະໜັບສະໜູນຂອງທ່ານສຳລັບເຂດແດນທີ່ມີອຳນາດອະທິປະໄຕຂອງ ກາຊັກສຖານ ທ່ານ ສີ ໄດ້ກ່າວໃນຖະແຫຼງການທີ່ຖືກເປີດເຜີຍໂດຍ ກາຊັກສຖານ ວ່າ “ບໍ່ວ່າສະຖານະການສາກົນຈະປ່ຽນແປງແນວໃດກໍ່ຕາມ, ພວກເຮົາຈະສືບຕໍ່ການສະໜັບສະໜູນທີ່ແຂງແກ່ນຂອງພວກເຮົາຕໍ່ ກາຊັກສຖານ ໃນການປົກປ້ອງເອກະລາດຂອງເຂົາເຈົ້າ, ອຳນາດອະທິປະໄຕ ແລະ ຜືນແຜ່ນດິນອັນຄົບຖ້ວນຂອງເຂົາເຈົ້າ, ພ້ອມກັບການສະໜັບສະໜູນຢ່າງຫຼວງຫຼາຍຕໍ່ການປະຕິຮູບທີ່ເຂົາເຈົ້າກຳລັງດຳເນີນຢູ່ເພື່ອຮັບປະກັນຄວາມໝັ້ນຄົງ ແລະ ການພັດທະນາ, ແລະ ຄາດຄ້ານຢ່າງແຮງຕໍ່ການແຊກແຊງຂອງກອງກຳລັງໃດໆໃນບັນຫາພາຍໃນຂອງປະເທດຂອງເຈົ້າ ” ທ່ານ ສີ ແມ່ນຄາດວ່າຈະເຊັນເອກະສານການຮ່ວມມືສອງຝ່າຍຫຼາຍສະບັບກັບປະທານາທິບໍດີ ກາຊັກສຖານ, ອີງຕາມກະຊວງການຕ່າງປະເທດຂອງ ກາຊັກສຖານ ພັນທະມິດທີ່ໃກ້ຊິດກັບ ຣັດເຊຍ ແລະ ຈີນ ນັ້ນ, ປະເທດອະດີດສະຫະພາບ ໂຊຫວຽດ ດັ່ງກ່າວມີລາຍງານວ່າໄດ້ຮູ້ສຶກຖືກຂົ່ມຂູ່ໂດຍໄພຂົ່ມຂູ່ທີ່ອາດເປັນໄປໄດ້ຕໍ່ຜືນແຜ່ນດິນອັນຄົບຖ້ວນຂອງເຂົາເຈົ້າ ນັບຕັ້ງແຕ່ສົງຄາມໃນ ຢູເຄຣນ ໄດ້ເລີ່ມຂຶ້ນ ກາຊັກສຖານ ແມ່ນຍັງບໍ່ໄດ້ແກ້ໄຂບັນຫາເຂດແດນຢ່າງເຕັມທີ່ກັບປະເທດ ຣັດເຊຍ ທີ່ເປັນເພື່ອນບ້ານທາງພາກເໜືອຂອງເຂົາເຈົ້າ ອີງຕາມທ່ານ ຊາປາບອຍ ຈູບາເຢັຟ, ນັກເສດຖະສາດຢູ່ມະຫາວິທະຍາໄລແຫ່ງຊາດ ຢູເຣເຊຍ ໃນປະເທດ ກາຊັກສຖານ ນັ້ນ, ປະເທດດັ່ງກ່າວແມ່ນໄດ້ແກ້ໄຂບັນຫາເຂດຊາຍແດນຂອງເຂົາເຈົ້າກັບ ຈີນ ແລະ ຈະໄດ້ຮັບການສະໜັບສະໜູນຢ່າງເຕັມທີ່ຈາກທ່ານ ສີ ສຳລັບອຳນາດອະທິປະໄຕຂອງເຂົາເຈົ້າ ເວລາທີ່ຜູ້ນຳທັງສອງທ່ານພົບປະກັບປະທານາທິບໍດີ ຣັດເຊຍ ທ່ານ ວລາດິເມຍ ປູຕິນ ໃນທ້າຍອາທິດນີ້ຢູ່ເມືອງ ຊາມາແກນ, ປະເທດ ອຸສເບກິສຖານ